|  |
| --- |
|  **Свети Илија** |
|  |
| 
Поглед на црквата со камбанаријата |
| **македонска православна црква** |
| **Епархија** | Струмичка |
| Местоположба |
|  |
| **Координати** | 41°46′31″N 22°44′21″E﻿ / ﻿41.77528° СГШ; 22.73917° ИГД﻿ / 41.77528; 22.73917Координати: 41°46′31″N 22°44′21″E﻿ / ﻿41.77528° СГШ; 22.73917° ИГД﻿ / 41.77528; 22.73917 |
| **Место** | Митрашинци |
|  **Општина** | Берово |
|  **Држава** | Македонија |
| Општи податоци |
| **Покровител** | Свети Илија |
|  **Изградба** | XIX век |
|  **Завршено** | XIX век |
|  **Живопис** | 1894 |
| Архитектонски опис |
|  **Архит. тип** | трикорабна |
|

**Свети Илија** — главна селска црква во малешевското село Митрашинци. Таа е најголемата селска црква во Општина Берово. Сместена е во средишниот дел од селото и има доминантна позиција, особено со нејзината висока камбанарија. Се претпоставува дека потекнува од XIX век.

Историја
--------

Нема точни податоци од кога потекнува самата градба на црквата, иако се претпоставува дека потекнува од XIX век. Според запис во самата црква, таа е живописана во 1894 година. Таа е единствената црква во Малешевијата, чијашто внатрешност е целосно насликана.

Архитектура
-----------

Црквата претставува трикорабна градба. На западната и дел од северната страна има припрата, којашто е покриена со кровот на целата градба придржуван на дрвени столбови. На северната страна има две влезни врати. Над едната има натписна табла на којашто е запишано името на Свети Илија кому црквата му е посветена, а над натписната табла има живопис. Над втората влезна врата исто така има живопис.

Дворот на црквата е ограден, а во него има пространа трпезарија, којашто се простира низ целиот северен и западен дел од дворот. Во дворот е сместена и камбанаријата. Таа има квадратна основа и се состои од три дела. Долниот дел е малтерисан, додека средниот и горниот дел се обоени во бела боја. Средниот дел е највисок и на неговите страни има по три вертикално поставени прозорци. На страните од горниот дел има по два хоризонтално поставени прозорци. Кровот од камбанаријата содржи мала купола во средишниот дел над којашто има крст.

Фрескоживопис
-------------

Внатрешноста на црквата е целосно насликана, а зографисувањето било извршено кон крајот на XIX век. Црквата е фрескоживописана од страна на зограф од Мелник.

Во средишниот дел на средниот брод е живописан ликот на Исус Христос. На северниот и на јужниот ѕид се наоѓаат сцени од големите празници и од циклусот на Христовите страдања. На северниот ѕид се насликани сцените: Христос пред Пилат и миење на рацете, Христово Распетие и Христово погребение, а на јужниот ѕид: Обрезание Христово, Сретение и Предавството на Јуда. На празниот простор од прозорците во црквата се насликани ликовите на пророците. На северниот ѕид се насликани пророците: Давид, Еремија, Мојсеј, Исаија и Соломон, а на јужниот ѕид: Авакум, Пророк со уништена сигнатура и Захариј.

Иконостас
---------

Црквата поседува и иконостас. Иконите се изработени од страна на зограф од Крушево, а дел од нив од непознат зограф.

Галерија
--------

* Фреска над влезната врата на цркватаФреска над влезната врата на црквата
* Натпис над влезот во цркватаНатпис над влезот во црквата
* Влезот во цркватаВлезот во црквата
* Поглед над цркватаПоглед над црквата
* Макета на црква во дворот на цркватаМакета на црква во дворот на црквата
* Камбанарија на цркватаКамбанарија на црквата

Поврзано
--------

* Црква „Св. Илија" (нова)
* Струмичка епархија
* Митрашинци

Наводи
------

1. ↑  Јелена Павловска, Наташа Ниќифоровиќ и Огнен Коцевски (2011). Валентина Божиновска (уред.). *Карта на верски објекти во Македонија*. Менора - Скопје: Комисија за односи во верските заедници и религиозните групи. стр. 67. ISBN 978-608-65143-2-7.
2. 1 2 3 4 5 6  Илиевска-Арсова, Весна (2011). „Пијанец-Малеш, изобилство од сонце и насмевки!" (PDF). Штип: Центар за развој на Источен плански регион. стр. 43. Посетено на 10 јануари 2017.[*мртва врска*]
3. 1 2  Николовски, Дарко. „Иконите од црквата Св. Троица од селото Мождивњак, Крива Паланка" (PDF). *Патримониум*. Скопје: Каламус. Посетено на 10 јануари 2017.
4. ↑  „Цркви и манастири". *Посетете го Берово*. Берово. Архивирано од изворникот на 2016-05-13. Посетено на 10 јануари 2017.
5. ↑  „Вести и настани". *МПЦ - ОА*. Посетено на 10 јануари 2017.

Надворешни врски
----------------

* Црква „Св. Илија" - Митрашинци (стара) на Ризницата ?